《爇心香 咏香》
金朝·马钰

不爇沉香。闲爇心香。布仁风、处处闻香。人人向善，个个崇香。

愿处无为，常清净，自然香。

妙洞云香。虎啸喷香。更龙吟、吐出馨香。玉为宝篆，金结丹香。

得赴蓬瀛，超三界，献真香。

作者简介：凤翔扶风人，徙居登州宁海，字元宝，号丹阳子。初名从义，字宜甫。海陵王贞元间进士。世宗大定中遇重阳子王哲，从其学道术，与妻孙不二同时出家。后游莱阳，入游仙宫。相传妻孙氏与钰先后仙去。赐号丹阳顺化真人、抱一无为真人、抱一无为普化真君等。